Axxam n taddart zik ur yemgarad ɣef win n temnaḍin nniḍen di tmurt n Leqbayel. Lebni-ines yettili-d s wedɣaɣ neɣ s wesɣar akk d wakal, tasga-s ttjeddiren-tt s tumlilt, tiɣerɣert-ines sellɣen-tt s texmirt (xeddmen-tt s ibelɣiɣen n ubeqri, alim akk d waman, tettuɣal am ubeɣli). Yal axxam yesɛa afrag, asqif, tazeqqa n usewwi akk d txerraǧit.
Afrag : Lqaɛa-ines d tiblaḍin myuṭṭaɛent ta deffir ta, deg-s ad naf tigrurin n tyuzaḍ akk d tid n yewtal… Deg-s daɣen i tturaren igerdan n wexxam.
Asqif : deg-s tella tesrirt n yiɣimi, deg-s ay ttɣiman yergazen mi ara tili lḥaǧa deg wexxam, am ticki ara d-terbu tmeṭṭut, neɣ mi ara tili lmut n uɛeggal n wexxam, irgazen ara iɛezzren ttɣiman dinna…
Tazeqqa n usewwi : deg-s lkanun, adebder, tikwatin, tga am tenwalt. Dinna i tsewway tmeṭṭut aɣrum aquran, d wayen akk yellan d ccyaḍ… ttḥadarent leḥwal n wexxam akken ur ttamsen ara.
Taxerraǧit : d yiwet n tewwurt tamecṭuḥt tessufuɣ ar seddaw wexxam, win d-teḥres tnefsit-is akken ad yenɣel aman n tasa neɣ ayen nniḍen, ad yeffeɣ ar dinna. Syinna i tɛedda tzuliɣt (d targa tamectiṭuḥt n waman n tarda i d-yeffɣen si terkent n wexxam tṛuḥ lqaɛ n lḥiḍ, lhiḍ tanila n tewwurt taxerraǧit, ffɣen ar deffir wexxam).
Llan daɣen wid yessalayen ijeddaren, wid ur nesɛi ara ttawil akken ad bnun s wedɣaɣ. Ajeddar ssalayent s yesɣaren izuranen neɣ s tqecrin, ad ten-ssentun deg wakal ta idis n tayeḍ, ad ten-cudden akk gar-asen s iseɣwan neɣ s tiɣelt, s warsus… Sdaxel-is a t-selɣen s tumlilt akken ad ffren iṭiṭucen yellan gar yesɣaren, tiɣerɣert-is ad tt-selɣen s texmirt.
Axxam a t-id-naf yesɛa yiwet n tYessa am wexxam n leqbayel s umata. Ibedd s tgejda n wesɣar, lqermud-is ṭṭfen-t yejga (amalay : ajgu. (isulas (amalay : asalas)) akk d lluḥ n wesɣar n zzan isemmer wa deffir wa. Axxam si sdaxel, yebḍa s lqis yal taɣawsa deg wemkan-is. Degmi ara nekcem deg wemnar n tewwurt ad naf tarkent deg-s i ssiriden at wexxam am udmawen-nsen, dduzan-nsen… . Sufella-s tella iferca n tewwurt (asget-is : yefraci). Aẓeṭṭa isenned ar tesga d-iqublen tawwurt, ɣef yeffus d addaynin. Tiɣerɣert n waddaynin tṣubb ɣef tin n wexxam. Sufella n waddaynin tella tkanna. Ar tama tazelmaḍt, deffir tewwurt tella tsebbalt deg-s i taǧǧan aman n tissit. Yella daɣen srir. Di tlemmast n tɣerɣert yella lkanun, rrif-is llant snat n tesririn akka n wakka. Γef yeffus ad naf tikwatin ( amalay : takwat ) deg i taǧǧan tiɣawsiwin timecṭaḥ, sufella-nsent ay rsen ikufan ( amalay : akufi, unti : takufit ). Deg yiwet n teɣmert di tesga n wadda n wexxam yettili wecbayli n zzit ( asget icbuyla), di teɣmert nniḍen ad naf tres teqruct swayes ssendayen ayefki. Deg wejgu aferdis d tama n teqruct, iɛelleq-d dduḥ.
Γef lqermud n wexxam, fettren ṭṭṛaḥi (amalay : ṭṭerḥa ) n tazart i yiṭij akken ad qqaren iniɣman.
Fahim MESSAOUDENE
kab_Latn kab_Latn kab_Latn kab_Latn kab_Latn kab_Latn kab_Latn kab_Latn hau_Latn